Kurat. Kas selline asi läheb ka võõrastelt maiustuse vastuvõtmise alla? Kui ema on pahas tujus, siis raudselt läheb, eriti, kui pakkuja nii imelikku juttu ajab. Aga kausis oli oranže ka. Neid, mis suus krõbisevad. Gregori  peenike saba käis kähku kausis ära ja kadus koos kommiga selja taha. Alles siis, kui ta oli veendunud, et ema vaatab mujale, jõudis komm talle suhu. See maitses nii hästi, et isegi tusatuju jooksis vaikselt nurkadesse laiali. Ta sikutas kotist ploki ja pliiatsid ja hakkas kritseldama.